
-PRIOPĆENJE ZA MEDIJE

Poreč, 16. srpnja 2025.

Porečko ljeto: Marko Tolja večeras u Marini Poreč – glazbena večer pod zvjezdanim nebom

Večeras, 16. srpnja, Poreč će još jednom postati pozornica vrhunskog glazbenog doživljaja – u jedinstvenom ambijentu Marine Poreč, s početkom u 21 sat, nastupa jedan od najistaknutijih vokala hrvatske glazbene scene, Marko Tolja.

Koncert se održava u sklopu glazbenog serijala Sunset Vibes Poreč, koji objedinjuje ljetne nastupe u novouređenoj Marini Poreč. U toploj srpanjskoj večeri, pod otvorenim nebom i uz šum mora, publiku očekuje glazbeni doživljaj ispunjen emocijom, elegancijom i vrhunskom izvedbom.

Marko Tolja, višestruki dobitnik nagrade Porin, jedan je od najcjenjenijih vokalnih umjetnika nove generacije. Mnogi ga s pravom nazivaju hrvatskim Frankom Sinatrom, zahvaljujući njegovom prepoznatljivom glasu, sofisticiranom glazbenom izričaju i elegantnoj scenskoj prisutnosti. Njegovi koncerti kombiniraju dašak klasike i šarma prošlih vremena sa svježinom i suvremenim stilom, stvarajući pritom atmosferu kakvu rijetko koji izvođač može ponuditi.

Uz zalazak sunca u pozadini, more i zvjezdano ljetno nebo iznad publike, večerašnji koncert obećava biti jedno od onih iskustava koje se pamte – savršena sinergija mediteranske čarolije i glazbene izvrsnosti.

Koncert je besplatan, a svi su posjetitelji pozvani da uživaju u ovoj posebnoj glazbenoj večeri u Poreča.

Više informacija o događanjima u sklopu „Porečkog ljeta“ dostupno je na službenoj stranici Turističke zajednice Grada Poreča: www.myporec.com

